作者:賈至
標題:寓言二首
內容:春草紛碧色，佳人曠無期。悠哉千里心，欲採商山芝。歎息良會晚，如何桃李時。懷君晴川上，佇立夏雲滋。凜凜秋閨夕，綺羅早知寒。玉砧調鳴杵，始搗機中紈。憶昨別離日，桐花覆井欄。今來思君時，白露盈階漙。聞有關河信，欲寄雙玉盤。玉以委貞心，盤以薦嘉餐。嗟君在萬裡，使妾衣頻寬。